Udlændingepolitikken har i mange år dikteret dansk politik, men vi er nået til et punkt, hvor det står så grelt til, at vi må og skal sige stop.

I denne regeringsperiode er der foretaget intet mindre end 112 stramninger på udlændingeområdet. Stramninger, der er fejret med kage, selv om de har store personlige konsekvenser for en række borgere i Danmark. En politik, vi vil gå så langt som til at kalde for decideret racistisk.

Det er racistisk politik, som har til formål at ramme borgere med såkaldt ikkevestlig flygtninge-, indvandrer- og efterkommerbaggrund i Danmark.

Derfor råber vi nu op og opfordrer alle borgere med minoritetsetnisk baggrund til at stemme ved det kommende folketingsvalg. Men I skal ikke blot stemme på et hvilket som helst parti, I skal stemme på partier, der ikke fører racistisk politik.

Minoritetsstemmer

For mens der ofte tales om borgere med minoritetsetnisk baggrund, så høres vores stemmer kun sjældent i den offentlige debat og i medierne generelt.

Sådan står det også til, når det gælder valgdeltagelse. Stemmeprocenten ved folketingsvalget i 2015 for borgere med ikkevestlig baggrund lå på kun 58,6 procent, mens stemmeprocenten for etnisk danske borgere lå på 87 procent.

Der kan være mange årsager til, at folk ikke stemmer. Vi tror dog, at den grove stigmatisering og generalisering af hundredtusindvis af borgere med minoritetsetnisk baggrund i Danmark har bevirket, at mange føler sig magtesløse og derfor undlader at stemme.

Følelsen af, at det ikke nytter noget, afholder mange fra at afgive deres stemme. En følelse, vi selv kender alt for godt. Det er svært andet, når vi de sidste mange år har været vidne til, at partier både inden for og uden for regeringen dyster om, hvem der kan føre den strammeste udlændingepolitik.

Den ikkevestlige indvandring og eksistens af borgere med ikkevestlig baggrund i Danmark er sågar blevet udråbt til et af Danmarks største problemer – et problem for selve danskheden.

Vi underkender ikke, at der naturligvis findes minoritetsetniske borgere, som er borgerlige eller socialdemokrater, men er man træt af, at vi i stigende grad er et land, som opdeler borgere i A- og B-hold ud fra deres etniske oprindelse, så er det altafgørende, at vi nu får sagt fra over for den politik, som disse partier fører.

Dette kan vi kun gøre ved at gøre antiracisme afgørende for, hvor vi placerer vores stemme.

Skæres over en kam

Som borgere kan vi ikke stå til ansvar for vores stamtræ, men kun for vores egne handlinger. Et menneskes duelighed og bidrag til samfundet må aldrig opgøres i dets oprindelse, og i Danmark er det (endnu) ulovligt at diskriminere på baggrund af etnicitet.

Alligevel ser vi lovgivning, der er målrettet borgere med minoritetsetnisk baggrund. Vi kan nævne ghettopakken, paradigmeskiftet, håndtryksloven, Sjælsmark, fattigdomsydelser, tolkegebyr og stramninger i forhold til at opnå permanent opholdstilladelse samt statsborgerskab, selv for børn, der er født i, eller i en tidlig alder er kommet til, Danmark, og vi kunne blive ved.

Disse love tager udgangspunkt i en opfattelse af, at minoritetsetniske borgere er én homogen gruppe. I 2019 findes der dog lidt mere end 500.000 borgere med ikkevestlig oprindelse i Danmark. Så selv om det er både besnærende og nemt at skære en halv million mennesker over en kam, så er vi ligeså forskellige, som Hanne fra Horsens og Karsten fra København er.

Vi er hverken bedre eller dårligere end andre. Vi er blot mennesker, der som alle andre ønsker at blive set og hørt som individer, ikke kun som en gruppe. Vi ønsker kun at stå til ansvar for vores egne handlinger, ikke vores etniske herkomst. Vi ønsker et samfund, hvor alle er ligeværdige borgere.

Det er nu, vi skal sige fra, og det opfordrer vi alle til at gøre ved at stemme antiracistisk til det kommende valg.